runetrust/blame-folketinget-dk huggingface dataset:
Erling Bonnesen (V), 2010-01-29:
Jeg skal springe alle mellemregningerne over og gå lige til det, det handler om: Hvordan har den socialdemokratiske ordfører det egentlig med, at det her forslag fra en af Socialdemokratiets allernærmeste samarbejdspartnere vil resultere i et massivt tab af danske arbejdspladser, hvis det blev gennemført?
Søren Søndergaard (EL), 1999-05-21:
Desværre kan jeg ikke bekræfte over for hr. Skaarup, at venstrefløjen har haft afgørende indflydelse på dette lovforslag om en undersøgelseskommission, for der er jo en række områder, der ikke bliver undersøgt, f.eks. slutter undersøgelsen, den samlede undersøgelse, i 1989.
Poul Andersen (S), 2000-04-13:
Da Socialdemokratiets ordfører, hr. Søren Hansen, ikke kan være til stede i dag, skal jeg på hans vegne fremføre følgende: Regeringspartierne, SF og Enhedslisten har indgået en aftale om styrkelse af den kollektive trafik. Med sidste års fremrykning af tidspunktet for fremlæggelsen af Ringbanens færdiggørelse er jo et afgørende løft af den kollektive trafik i Danmark for alvor sat på skinner.
Jann Sjursen (KRF), 1998-10-08:
Til gengæld vil jeg godt sige, at jeg på miljøområdet savnede nogle meldinger fra regeringen, når det gælder transportsektoren, som jo trods alt udgør et væsentligt problem, også i forhold til at vi kan leve op til vores miljømålsætninger ikke mindst på CO2-området.
Preben Rudiengaard (V), 2004-12-14:
Et lovkrav til serveringsstederne om en synlig information om det enkelte steds rygepolitik vil uden tvivl også have en understøttende virkning, med hensyn til at vi overholder gældende lovgivning om rygeforbud, som vi i dag kender i offentlige lokaler, transportmidler m.v.
Serdal Benli (SF), 2024-10-10:
Vi ligger på 4 pct., og Holland ligger på 24 pct. Så det her er et af de værktøjer, som vi tror på kan være med til, at vi forhåbentlig kan få vendt udviklingen, således at vi også på den lange bane kan leve op til de mål, der ligger i affaldsrammedirektivet.
Karsten Nonbo (V), 2009-04-24:
Og det må vi så fortælle i ret kraftige vendinger til forældrene og spørge, hvordan de kan stille krav til samfundet i forhold til deres børn, når de ikke engang opfylder så simpelt et krav som at give dem cykelhjelm på, når de er ude at køre med dem bagpå.
Aage Frandsen (SF), 2003-09-04:
Vi synes selvfølgelig også, at det ville have været lidt sjovere, hvis det forslag, som vi sådan set selv har haft fremsat tidligere, havde nydt fremme, da der var en anden regering, men i stedet for at bebrejde nogen, at de kommer til fornuft, så synes jeg, man skal glæde sig over, at det er sket, for det er jo helt korrekt, at den her ordning virkede i begyndelsen af 1990'erne, den bragte antallet af søgende ned, forstået på den måde, at de fik praktikplads.
Frank Aaen (EL), 2013-10-03:
Det irriterer mig lidt, når politikere prøver at give andre skylden for det, de selv har ansvaret for, og derfor vil jeg bare gerne spørge hr. Lars Barfoed: Hvornår var det, produktiviteten i Danmark raslede ned, og hvornår er den begyndt at vokse lidt igen?
Kim Edberg Andersen (DD), 2026-02-05:
Det eneste, der er sket nu, hvor Socialdemokraterne nok er blevet klogere, fordi der snart er valg, er, at man er blevet klog nok på den måde, at man siger, at nu har Moderaterne i 3 år styret udlændingepolitikken, og det kan man godt se ikke bliver taget godt imod, så nu skal man som ordfører gå ud og sige, at det er Moderaterne, der siger nej.
Steffen W. Frølund (LA), 2024-03-13:
Jamen vi har jo en samlet sundhedspolitik, hvor vi selvfølgelig også ser med stor bekymring på det, som jeg startede med at sige, altså på lovgivning, som vi – i hvert fald på daværende tidspunkt – tolkede som værende noget, hvor der var en risiko for, at det førte til flere rygere, og det syntes vi ikke vi kunne se os selv i.
Rasmus Helveg Petersen (RV), 2022-06-02:
Ja, når noget ikke kan blive ved med at gå, så må det jo holde op på et tidspunkt, og det her med, at Finansministeriet baserer sig på fremtidige indtægter fra fossil energi, som vi samtidig i klimaloven har besluttet os for at vi ikke ønsker, er så oplagt skørt og mod naturlovene, at Finansministeriet burde besinde sig.
Mike Legarth (KF), 2009-12-16:
Vi i Det Konservative Folkeparti er meget tilfredse med, at regeringen med solid støtte fra Dansk Folkeparti har besluttet en lang række initiativer, der understøtter vækst og beskæftigelse, for at afbøde virkningerne af finanskrisen, så Danmark kommer solidt og sikkert ud på den anden side af krisen.
Jens Joel (S), 2021-04-07:
Hr. Ole Birk Olesen synes overbevist om, at det vil kunne lade sig gøre, og jeg vil sige, at jeg da sådan set ville ønske, at hr. Ole Birk Olesen havde ret, men jeg tror, jeg er nødt til at have andre end hr. Ole Birk Olesen til at sige, at det er indlysende, at den her sag vil kunne vindes, før man skal rejse den, og det er vel i virkeligheden det, der er diskussionen.
Poul Henrik Hedeboe (SF), 2006-10-24:
Omlastningsterminaler er jo altså det sted, hvor man kommer ind med et modulvogntog, og hvor man så fortsætter ved at koble det ene påhængskøretøj fra og køre videre som almindeligt vogntog der, hvor der ikke kan køre et modulvogntog, f.eks. i bynær trafik.
Pia Kjærsgaard (DF), 1999-11-24:
I hvert fald nogle af os har sådan nogle små fjernsyn, hvor vi kan se, hvad der foregår nede i salen, vi kan søreme også godt høre det, hvis vi skruer tilstrækkeligt op for lyden; det er ikke altid, det er hensigtsmæssigt, men det havde jeg faktisk gjort, da jeg skulle høre justitsministerens forelæggelse.
Esben Lunde Larsen (V), 2013-02-21:
Nu skal statsministeren ikke vide alt i detaljen, og det kan man bestemt heller ikke beskylde statsministeren for at gøre, og derfor må jeg også hellere spørge uddannelsesministeren, om han mener det samme som statsministeren om de statslige midler, for det er meget rart at få overblik over.
Trine Torp (SF), 2017-03-29:
Jeg tror ikke, det har forbigået ordførerens opmærksomhed, at det faktisk er et spørgsmål, der optager SF rigtig meget, for vi er optaget af ligestilling, uanset hvilke miljøer mennesker vokser op i, og det gælder også etniske minoritetsmiljøer og muslimske miljøer.
Søren Pape Poulsen (KF), 2018-12-11:
Jeg vil gerne slutte med igen at tage kraftig afstand fra de udtalelser, der nu er rejst tiltale for, men jeg mener ikke, at det giver grundlag for at bede Rigsadvokaten om at kigge på muligheden for en opløsningssag mod en eventuel forening bag den nævnte moské, og derfor kan regeringen ikke støtte beslutningsforslaget.
Jakob Engel-Schmidt (M), 2023-05-25:
Men når lovgivningen er skrevet, før brugen af medier, digitalisering og andet var noget, man engagerede sig i på danske museer, og den ikke har taget højde for, hvordan museumslandskabet har udviklet sig, så synes jeg, det er åbenlyst, at der er behov for en opdatering, hvad vi måske også kan kalde det i stedet for »en moderne reform«.
Karsten Hønge (SF), 2010-11-12:
I stedet for at diskutere netop det, der er meget abstrakt, kunne jeg godt tænke mig at spørge, om ikke det her igen vil være en af de mange snubletråde, som stilles op over for at få flere unge til at gennemføre en erhvervsuddannelse, og hvor det bliver sværere for de virksomheder, der er placeret de steder, at få tilstrækkelig kvalificeret arbejdskraft.
Mona Juul (KF), 2020-04-30:
Du har den mulighed, at du kan låne 5.000 kr. over 6 måneder, og til gebyrer og renter på samme niveau, som ministeriet konsekvent har regnet med, kommer det så til at koste dig 833 kr. at låne de 5.000 kr., hvilket vel ikke er dybt urimeligt.
Line Barfod (EL), 2005-06-10:
Og så mangler jeg at få svar på: Når nu man gennemfører Farumplanen på landsplan, fordi man ikke syntes, at Venstreeksperimentet i Farum ligesom var nok og nu vil lave Venstreeksperimentet på landsplan, hvor skal vi så sende regningen hen, hvis det viser sig, at det også på landsplan ender med et stort underskud, som det gjorde i Farum?
Morten Helveg Petersen (RV), 2004-12-09:
Det er jo meget forskelligt fra et egentlig bredt samarbejde, og man kan vel sige, at på den måde minder regeringens forhold til bredt samarbejde og brede forlig jo nærmest om præsident Bushs og statsminister Anders Fogh Rasmussens forhold til FN: Det er meget rart at have med, hvis FN makker ret, men det er ikke noget, man gør sig specielt umage for at sikre.
Peter Juel Jensen (V), 2015-02-05:
Kommunerne har fået en yderligere frihedsgrad, således at de kan være med til at mætte efterspørgslen på de her skoletilbud og sikre, at der kan tiltrækkes højt kvalificeret udenlandsk arbejdskraft, der kan være med til at skabe vækst og beskæftigelse i Danmark.
Søren Søndergaard (EL), 2004-04-13:
Jeg vil godt på vegne af SF og Enhedslisten fremsætte følgende: Forslag til vedtagelse »Folketinget opfordrer regeringen til på alle måder, herunder direkte gennem EU og det øvrige internationale samfund, at forstærke presset på de russiske myndigheder for at få dem til at respektere menneskerettighederne i Tjetjenien og til at fremme en politisk løsning på konflikten. Folketinget opfordrer i den forbindelse regeringen til aktivt at bakke op bag de henstillinger til EU's ministerråd vedrørende Tjetjenien, som fremgår af Europa-Parlamentets vedtagelse af 26. februar 2004.
Mette Frederiksen (S), 2022-10-06:
Jamen et af nedslagspunkterne i spørgsmålet her er jo påstanden om, at den desværre manglende lovhjemmel – som i øvrigt blev tilvejebragt efterfølgende, og det var i øvrigt regeringen, der selv gjorde Folketinget opmærksom på, at der desværre ikke var hjemmel – har at gøre med, at minkene blev slået ned.
Per Clausen (EL), 2007-02-22:
Men er hr. Christian Wedell-Neergaard ikke enig i, at det er en dårlig idé at bruge en betegnelse i Danmark, når det er en upræcis betegnelse i forbindelse med danske forhold, og som internationalt set måske kan være med til at undergrave det forsvar for naturinteresser, som nationalparker andre steder står for, forstået på den måde, at når vi opretter nationalparker i Danmark med en meget stor hensyntagen til den erhvervsmæssige udnyttelse, så kan det jo godt undergrave det forsvar, man andre steder er nødt til at føre for at undgå udøvelse af erhverv i nationalparker?
Ane Halsboe-Jørgensen (S), 2020-05-13:
Jeg kender både ordføreren og ordførerens parti som nogle, hvor det her ligger hjertet nært, og derfor er det også en kærkommen lejlighed til i fællesskab at drøfte med hinanden, hvordan vi løbende kan gøre de her forhold så gode som muligt.
Jann Sjursen (KRF), 2001-10-04:
Jeg må spørge fru Pia Kjærsgaard, om hun ikke er enig i, at NATO i 1998 var enig om, at det var nødvendigt for at imødegå en humanitær katastrofesituation at sætte styrker ind, at det var en NATO-beslutning, en alliancebeslutning, og at Dansk Folkeparti i den sammenhæng valgte at sige: Vi står ikke bag.
Morten Messerschmidt (DF), 2007-10-11:
Jeg synes, at det, der blev sagt mellem linjerne, sådan set er mere væsentligt end det, der blev sagt direkte, for hvis fru Anne Grete Holmsgaard og SF havde ment det alvorligt med en folkeafstemning og stået fast på det krav, kunne man jo have fremsat sit eget forslag til vedtagelse, der indeholdt alle de smukke politiske hensigtserklæringer og gode intentioner, som man givetvis har, sammen med en understregning af, at man vil have en folkeafstemning.
Michael Aastrup Jensen (V), 2013-12-12:
Det er jo heller ikke nogen hemmelighed, og det har jeg også sagt offentligt, at vi har været i forhandling med den daværende kulturminister igennem lang tid, for efter at brevmodellen blev lagt død, af Venstre og andre gode partier, erkendte vi, at vi blev nødt til at finde på noget andet.
Søren Søndergaard (EL), 2002-10-03:
Altså i hr. Jens Rohdes verden var det et billede, hvor det ikke kunne betale sig at arbejde på grund af de alt for høje sociale ydelser, hvor folk generelt kunne afvise at tage arbejde, og hvor fagforeningerne forhindrede, at uegennyttige virksomheder tog et socialt ansvar.
Bodil Kornbek (KD), 2003-12-02:
Der står i § 23 a, det nye stk. 4, og jeg citerer: »Staten yder til efterskoler et særligt tilskud ud fra antallet af årselever, hvori alene indgår undervisningspligtige elever i henhold til folkeskoleloven, gange en tillægstakst«.
Per Clausen (EL), 2011-03-22:
Man kan også vælge at opfatte det, miljøministeren siger – nu, når hun er afvisende over for at lave noget rigtigt om i det her lovforslag – som at vi ikke i forhold til det her lovforslag skal forvente, at der kommer nye spændende indrømmelser til de landboorganisationer, som klager.
Ellen Trane Nørby (V), 2008-12-11:
Det er jo en samfundsdebat, man kan tage, men det er bare en helt anden debat end at forholde sig til, hvordan vi hjælper den prostituerede, som måske ønsker at komme ud af prostitution, eller den prostituerede, som er overbevist om, at vedkommende har truffet et valg - og et oplyst valg.
Bjarne Laustsen (S), 2002-05-16:
Jeg ved ikke, om hr. Lars Barfoed hørte det, men man var simpelt hen bange for, at der på områder, hvor der er myldretid, ville blive oprettet job fra f.eks. kl. 6.30 til kl. 10 og fra kl. 15 til til kl. 18.30.
Tove Fergo (V), 1997-11-19:
Det drejer sig om disse mange hundrede millioner - det er vel nok nærmere milliarder, vi snart taler om - som et enigt Folketing har bevilget inden for de sidste år til specielt denne gruppe af sindslidende og misbrugere, og det er jo også dem, der for en stor dels vedkommende er på herberg og forsorgshjem.
Susanne Clemensen (CD), 2000-03-03:
Undervisningsmetoder og organisationsformer skal naturligvis være fleksible, for at vi bedre kan tilrettelægge en undervisning, der sætter den enkelte elev i centrum inden for rammerne af fællesskabet, og som således i videst muligt omfang bygger på den enkelte elevs forudsætninger og potentiale.
Ida Auken (S), 2011-12-07:
Vi skal kigge på de vandløb, vi har, og se på, hvilke af dem der har en miljømæssig interesse, og vi skal sikre, at der er en ordentlig vandkvalitet, altså at vi ikke har fisk, der vender bugen opad, og at vi ikke har nogle vandløb, hvorfra alle naturværdier fuldstændig er fjernet, fordi man har kørt en rendegraver ned igennem.
Astrid Krag (S), 2013-12-04:
Det er i den størrelsesorden, brugerbetalingen er for borgerne i det land og jo dermed også for danskerne, og hvis man nu ønsker at sikre sig mod det, fordi man ikke vil risikere at stå med en egenbetaling her, ja, så kan man jo købe en privat rejseforsikring, sådan som man i forvejen gør det, når man rejser uden for EU.
Ellen Trane Nørby (V), 2018-03-15:
Det kræver lokalt engagement, det kræver, at alle aktører løfter deres del, hvad enten man er skole eller detailhandel, eller man på andre måder kan være med til at påvirke, at vi sikrer, at de unge ikke overtager vores forældres generations vores dårlige vaner, når det handler om tobak.
Lene Espersen (KF), 1999-02-10:
Og jeg er helt overbevist om, at de kompenserende foranstaltninger, man har iværksat samtidig med, at man har nedlagt grænsekontrollen, er noget, der i højere grad er medvirkende til at få fat på de kriminelle end den situation, vi havde før. Omkring det her med, om Schengenkonventionen skal til en særskilt folkeafstemning: Jamen det kan jeg slet ikke se nogen som helst begrundelse for.
Rune Lund (EL), 2018-09-06:
Vi har jo selv foreslået i vores udspil »Godt seniorliv til alle«, at man efter 40 år på arbejdsmarkedet skal have ret til, men selvfølgelig ikke pligt til at trække sig tilbage, og så kan man få dagpengeydelse at leve på, eventuelt hvis man går på nedsat tid, så dagpengeydelse for den del af ens arbejdstid, hvor man ikke arbejder.
Karen Hækkerup (S), 2013-05-07:
Uanset om det er ofrene, som har jødisk baggrund, om det er gerningsmændene, som har jødisk baggrund, om det er ofrene, som har muslimsk baggrund, gerningsmændene, som har muslimsk baggrund, eller om det er mennesker med handicap, homoseksuelle, unge eller gamle, eller hvad det er, skal vi tage afstand fra alle former for antidemokratisk adfærd.
Anders Fogh Rasmussen (V), 1998-01-27:
Departementschefens udtalelser er faktisk meget klare, når man læser dem i retsbogen, og dér kan hr. Bjørn Elmquist jo selv læse, hvad det egentlig er, departementschefen har sagt, nemlig at hensigten med finansministerens henvendelse til Finanstilsynets direktør var at få Finanstilsynet til at udskyde et kasseeftersyn.
Gudrun Laub (V), 2004-02-27:
Netop denne problematik løses ikke med dette forslag, da frakendelsesordningen jo kun gælder ejere af ejendomme med to eller flere boliger, og problemet med Låsby Svendsen og andre er netop, at det oftest er enfamiliesejendomme, der udlejes. Venstre er villig til at tage en drøftelse i Boligudvalget eller hos ministeren om mulige initiativer.
Per Clausen (EL), 2010-03-04:
Jeg tror ikke, det er en logik, der holder i længden, og jeg tror slet ikke, det er en logik, der holder, hvis man i fremtiden vil basere dansk eksport og dansk salg af fødevarer på, at vi har nogle høje dyrevelfærdsmæssige standarder, og at vi har nogle høje miljømæssige standarder, og hvad man ellers siger ved højtidelige lejligheder.
Pernille Vermund (LA), 2024-12-04:
Jeg håber, at det gør et indtryk på ministeren, og jeg håber virkelig, at ministeren, hvis ikke ministeren har mistillid, så er klar til at lægge et lovforslag på bordet, der gør, at danskerne får mere frihed og ansvar over for deres egen ferie og deres egne penge.
Tove Lindbo Larsen (S), 1998-02-04:
Jeg vil i hvert fald meget gerne være med til at diskutere det spørgsmål. Så er der spørgsmålet om at splitte miljøkontrollen og levnedsmiddelkontrollen, for at tage emnerne samlet, og der ved jeg, at der er nedsat et udvalg, som skal prøve at diskutere, hvordan vi bedst løser spørgsmålet om miljøkontrollen og levnedsmiddelkontrollen.
Jacob Jensen (V), 2006-04-27:
Og der går jeg da også ud fra, at hvis folk eksempelvis har en socialrådgiver eller tilsvarende, så kan vedkommende være med til at gøre opmærksom på det forhold, som netop også står beskrevet i bemærkningerne og i lovforslaget, nemlig det, som fru Line Barfod også nævner, at der er en mulighed for at få en dispensation i særlige tilfælde.
Peder Hvelplund (EL), 2025-01-09:
Det kunne f.eks. være, hvis man ikke kan tage danskprøve 3, fordi man er analfabet, eller fordi man har et lavt kognitivt funktionsniveau og man får en lægeerklæring på, at det kan man ikke, og så er det jo ikke vanskeligt for politikere at sige, at der kan dispenseres, hvis der kan fremlægges en lægeerklæring, og det kan embedsmænd så administrere efter.
Jesper Langballe (DF), 2009-02-17:
Det er jo sådan set en banalitet, og det er jo klart, at det er derfor, vi har et demokrati, hvor vi slås, og hvor alle synspunkter har lige værdighed i forhold til Folketingets forretningsorden, men det er jo ikke det samme som at udsige den værdidom fra Folketingets talerstol, at alle synspunkter er lige rigtige.
Holger K. Nielsen (SF), 2002-12-05:
Men det mener vi rent faktisk, og derfor bliver jeg nødt til at spørge igen, og jeg vil godt høre, om hr. Søren Krarup vil svare: Hvis vi tager hele Kosovosituationen, mener hr. Søren Krarup så ikke, at der ligger en frygtelig dobbeltmoral i Vestens holdning til Milosevics folkemord i Kosovo og den reaktion, der var på det, og den manglende reaktion på Putins tilsvarende handlinger i Tjetjenien?
Aage Frandsen (SF), 2001-05-02:
med folkeskolearbejdet, og det er en opgave, som påhviler kommunerene, skolerne og lederne på de pågældende folkeskoler at sikre, at lærerne, der starter i folkeskolen, synes, det er en glæde at være folkeskolelærer, det, som de forhåbentlig alle sammen har drømt om at blive, men som det så viser sig, at de ikke kan klare, fordi de ikke får den nødvendig støtte. Endelig som det femte, at man også prøver på at holde ældre lærere i folkeskolen lidt længere i det omfang, det er muligt, men det forudsætter selvfølgelig, at de pågældende lærere føler, at de har nogle år endnu at give af, for der er ikke noget, der er værre, end at bede nogen om at blive længere, end de selv har lyst til.
Mette Hjermind Dencker (DF), 2022-05-06:
Med dette lovforslag vil vi gerne sige et stort tillykke til de danske fængselsbetjente, som med denne aftale vil få frigivet nogle vigtige og efterspurgte ressourcer, og ikke mindst tillykke til de udvisningsdømte udlændinge, som ikke længere skal afsone i et dansk fængsel, for selvfølgelig skal de ikke det.
Lone Dybkjær (RV), 2010-03-16:
Altså, det er meget fint med en dialog, men man skal jo være sikker på, at der også kommer noget ud af det for patienten, eller hvem det nu er, der klager – plus at man skal være sikker på, at man også kan gennemskue de fejl, der er i systemet, hvilket jeg tror er ganske vanskeligt, men dog ikke noget, vi bare kan overlade til det sundhedsfaglige personale taget i bred forstand.
Inge-Lene Ebdrup (V), 2002-11-12:
Til hr. Keld Albrechtsen: I stedet for at være så sur over, at der i år 2002 har været en voldsom stigning i antallet af almene boliger, og at vi så til næste år må se, at der måske ikke bliver bygget helt så mange, som der gør i år, så synes jeg, man skulle glæde sig over, at vi i år 2002 har oplevet denne her kæmpe stigning i antallet af almene boliger.
Marianne Jelved (RV), 2002-05-23:
Så kan jeg jo ikke lade være at spørge, om det så er en utraditionel niveaudeling, Venstre vil, for hvis man ser på en klasse, som vi kendte den i gamle dage i folkeskolen, så er der jo meget, meget ofte 2-3 års forskel modenhedsmæssigt, motorisk osv. på de børn, der går i den pågældende klasse.
Lars Aagaard (M), 2023-02-22:
Så der er masser af udfordringer gemt nede i det her, og derfor synes jeg, det er ret klogt, at man vil undersøge konsekvenserne, og at man vil have en idé om, hvad det er for nogle midler, der skal føre til, at et mål opfyldes, før man bare beslutter et mål.
Karen Jespersen (V), 2008-04-01:
Som jeg også plejede at sige havde jeg nær sagt - plejer Socialdemokratiet altså at være et økonomisk ansvarligt parti, der godt ved, at man ikke kan pille én sektor - og det er jo en nøglesektor - ud og sige, at nu sætter man bare gang i den sektor, og så glemmer man hele konsekvensen for økonomien som helhed.
Kristian Jensen (V), 2006-03-30:
Man kan også sige, at vi med loven, sådan som den nu kommer til at blive, sådan set har samlet gældseftergivelsen for bestemte grupper i modsætning til inddrivelsesloven, som gælder fælles for alle, og dermed har vi vurderet, at det naturlige sted at lægge forslaget var her i dette lovforslag.
Linea Søgaard-Lidell (V), 2024-11-27:
Egentlig ser vi jo hellere, at folk opfører sig ordentligt, end at vi må stramme reglerne, men vi vil gerne gribe ind for at sikre, at når danskerne træffer valg om deres elleverandør, kan de gøre det på et informeret grundlag og med en grundlæggende tillid til, at markedet fungerer retfærdigt og også gennemsigtigt.
Simon Kollerup (S), 2020-04-29:
Jeg kan i hvert fald sagtens kvittere for, at vi er i dialog som regering, både Erhvervsministeriet og Miljø- og Fødevareministeriet, med Dansk Gartneri og lytter til deres forslag, fordi vi jo faktisk deler ambitionen, som jeg hører spørgeren har, om, at danske gartnerier er stærke, når coronakrisen slipper sit tag igen, og konkurrencedygtige på de internationale markeder.
Christian Langballe (DF), 2017-03-23:
Jeg vil så bare spørge ordføreren, om det ikke er rigtigt, at Danmark har haft grænsekontrol i tusind år, og at det lille spænd af tid, hvor vi ikke har haft grænsekontrol, er en parentes i danmarkshistorien, og at vi har haft grænsekontrol, fordi en nation betyder, at man skal forsvare sin grænse.
Peter Hummelgaard (S), 2025-01-28:
Så bare lige inden vi kommer op i en eller anden diskussion om, hvem der mest er tilhænger af ytringsfriheden, vil jeg sige, at jeg er stor tilhænger af ytringsfriheden, men jeg mener også, at der skal være spilleregler for, hvordan vi taler til hinanden i vores offentlige samtale.
Niels Helveg Petersen (RV), 2003-03-19:
Jeg synes ikke, at det klæder udenrigsministeren at stemple et sådant synspunkt, som vi nøje har tænkt igennem, som absurditet. Jeg synes, det er mere absurd, at regeringen holder fast ved sit standpunkt, selv om det ene europæiske land efter det andet er faldet fra og ikke yder militære bidrag.